Den samlede regning for IC4 togene bliver mindst en milliard dyrere end kontraktsummen og ender på ca. 6,4 milliarder kroner. Det skriver Ingeniøren efter at have regnet DSBs tal efter.

DSBs tidligere generaldirektør Søren Eriksen lovede ellers på et pressemøde om IC4 forliget den 20.maj 2009:

- Vi får et meget meget billigere fjerntog i forhold til alternativet.

DSB erkender fordyring

DSBs administrerende direktør for vedligehold og IC4, Frank Olesen erkender, at IC4 bliver dyrere end beregnet:

- IC4 bliver formentlig dyrere end det blev forventet i 2009. Det fremgik også af Atkins rapporten, som blev offentliggjort i efteråret 2011, siger han til DR Nyheder.

Det store spørgsmål er, hvor meget dyrere IC4 togene bliver. Det har lektor i nationaløkonomi ved Aarhus business school, Christian Bjørnskov et bud på:

- Der er simpelthen nogle ting, som DSB har udeladt, og hvis man ser på regnestykket for samfundet som helhed, så er der endnu flere ting, der mangler, så det kan meget hurtigt blive halvanden milliard dyrere, siger han til DR Nyheder.

Udeladt af beregningerne

DSB har f.eks. i beregningerne udeladt, hvad det koster at køre med lejede dobbeltdækkertog, fordi IC4 togene er blevet forsinkede. Det løber op i 1,5 mia. ifølge Ingeniøren, og når IC4 togene engang kommer ud at køre, skal de opgraderes, det kommer også til at koste.

DSB har fået en kompensation fra producenten Ansaldo Bredo, fordi IC4 er forsinket, og DSB har trukket den fra i udgifterne, men det går ikke, for en del af kompensationen er reservedele for en halv milliard, som skal købes inden 31. december 2012.

DSB vil ikke kommentere tal

DSBs administrerende direktør for vedligehold og IC4, Frank Olesen vil ikke kommentere Christian Bjørnskovs tal:

- Jeg vurderer, at det er alt for tidligt at sige noget, om hvad IC4 og IC4s følgeomkostninger kommer til at blive, siger han til DR Nyheder.

Halvstatsligt sjusk

Hele IC4 projektet er gået galt fra starten fordi der er tale om en halvstatslig virksomhed: